钦定古今图书集成/明伦汇编/官常典/第767卷 > 韦弘景
## 钦定古今图书集成/明伦汇编/官常典/第767卷 > 韦弘景

按《唐书韦思谦传》：“思谦子嗣立，嗣立孙弘景，擢进士
第，数佐节度府，以左补关，召为翰林学士。苏光荣为
泾原节度使，弘景当草诏书，辞不如旨，罢学士，累迁
度支郎中。张仲方黜李吉甫谥，得罪，宪宗意弘景擿
助，出为绵州刺史。李夷简镇淮南，奏以自副，召入，再
迁给事中。驸马都尉刘士泾赂权近，擢太仆卿，弘景”
上还诏书，穆宗使喻其“先人昌有功，朕所以念功睦
亲者。”弘景固执帝怒，使宣慰，安南由是有名。时萧俛
辅政，弘景议论，常佐佑之。还，再迁吏部侍郎。铨综平
序，贵幸惮其严，不敢慁以私。历陕虢观察使，召拜尚
书左丞。駮正吏铨，所除六十馀官，不当进资，于是郑
𬘡、丁公著、杨嗣复皆夺俸，郎吏肃然，望风修整。吏部
员外郎杨虞卿以累下吏，诏弘景与御史详谳。虞卿
私造门，弘景厉言曰：“有诏按公，尚私谒邪？”虞卿多朋
助，自谓必见纳，及是惶恐去。迁礼部尚书、东都留守。
卒，年六十六，赠尚书左仆射。弘景以直道进，议论持
正有守，当时风教所倚赖，为长庆名卿。

按《旧唐书》本传：“弘景，京兆人，后周逍遥公敻之后。祖
嗣立，终宣州司户。父尧，终洋州兴道令。弘景，贞元中
始举进士，为汴州浙东从事。元和三年，拜左拾遗，充
集贤殿学士，转左补阙，寻召入翰林为学士。普润镇
使苏光荣为泾原节度使，弘景草麻漏叙光荣之功，
罢学士，改司门员外郎，转吏部员外、左司郎中，改吏”
部度支郎中。张仲方贬李吉甫谥，上怒，贬仲方。弘景
坐与仲方善，出为绵州刺史。宰相李夷简出镇淮南，
奏为副使，赐以金紫。入为京兆少尹，迁给事中。刘士
泾以驸马交通邪幸，穆宗用为太仆卿。弘景与给事
薛存庆封还诏书，论士泾曰：“伏以司仆正卿，位居九
列，在周之命，伯冏其人。所以惟月膺”名，象河称重。汉
朝亦以石庆之谨愿，陈万年之行洁，皆践斯职，谓之
大寮。今士泾戚里常人，班叙散秩，以父任将帅，家富
赀财，声名不在于士林，行义无闻于朝野。忽长卿寺，
有渎官常。以亲则人物未贤，以勋则宠待常厚。今叨
显任，诚谓谬官。《传》曰：“惟名与器，不可假人。”盖士泾之谓臣等职司违失，实在守官。其刘士泾新除太仆卿
敕，未敢行下。穆宗遣宰臣宣谕，弘景等固执如前。宰
臣不得已，改卫尉少卿。穆宗复遣谕弘景曰：“士泾父
昌有边功，士泾为少列十馀年，又尚云安公主，宜有
加恩。朕思赏劳睦亲之意，竟行前命。”穆宗怒，乃令弘
景使安南邕容宣慰，时论翕然推重。时萧俛以清直
在位，弘景议论常所辅助。迁刑部侍郎，转吏部侍郎。
铨综平允，权邪惮其严劲，不敢干以非道。掌选二岁，
改陜虢观察使，岁满，征拜尚书左丞。駮吏部授官不
当者六十人，弘景素以鲠亮称，及居纲辖之地，郎吏
望风修整。会吏部员外郎杨虞卿以公事为下吏所
讪，狱未能辨，诏下，弘景与宪司就尚书省详谳，虞卿
多朋游，人多向附之，弘景素所不悦。时已请告在第，
及准诏就召，以公服来谒，弘景谓之曰：“有敕推公。”虞
卿失容自退。转礼部尚书，充东都留守，判东都尚书
省事。缮完宫室，至今赖之。太和五年五月卒，年六十
六，赠尚书左仆射。弘景历官行事，始终以直道自立，
议论操持，无所阿附，当时风教，尤为倚赖。自长庆以
来，目为“名卿。”